Kabinet vra insette oor NGVMinister Jackson Mthembu gee terugvoer oor die kabinetsvergadering. Foto: Elmond Jiyane/GCIS Die kabinet het alle Suid-Afrikaners gevra om insette te gee oor die omstrede nuwe nasionale gesondheidsversekering (NGV) noudat die konsep-raamwerk daarvoor gepubliseer is. Die kabinet voer aan die doelwit van die NGV is gelyke toegang tot gesondheidsorg, en het die versekering gegee dat dit op ŉ gestruktureerde, verantwoordelike en planmatige wyse in fases geïmplementeer sal word. Die kabinet het voorts bevestig dat basiese dienslewering deur die staat voortaan grootliks op distriksvlak in die 44 distrikte en agt metro’s sal plaasvind eerder as in elke munisipaliteit, ten einde dit beter te bestuur. Die kabinet het die Wetsontwerp op die Beskerming van Behuisingsverbruikers goedgekeur, wat die Behuisingsbeskermingswet van 1998 vervang. Die nuwe wetsontwerp het ten doel om ontwikkelaars en huisbouers te reguleer, huisbouers en huiseienaars teen swak dienslewering te beskerm, wetstoepassing te versterk en strawwe teen huisbouers wat regulasies en wette oortree te verskerp. Gesubsidieerde behuising en behuising wat aan die staat behoort, sal ook onder die wet ressorteer. Ten laaste het die kabinet hulde gebring aan verskeie Suid-Afrikaners wat ŉ groot bydrae tot die land gelewer het, by name regter Edwin Cameron van die Konstitusionele Hof vir sy lewensbydrae ter bevordering van die belange van die kwesbaarste mense van ons land. Cameron het pas afgetree.